CELEX: 32011D0262
Language: mt
Date: 2011-04-27 00:00:00
Title: 2011/262/UE: Deċiżjoni ta’ Implimentazzjoni tal-Kummissjoni tas- 27 ta’ April 2011 li tikkonċerna n-noninklużjoni tal-propisoklor fl-Anness I tad-Direttiva tal-Kunsill 91/414/KEE u li temenda d-Deċiżjoni tal-Kummissjoni 2008/941/KE (notifikata bid-dokument numru C(2011) 2726)  Test b’relevanza għaż-ŻEE

30.4.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 111/19
            
         DEĊIŻJONI TA’ IMPLIMENTAZZJONI TAL-KUMMISSJONI
   tas-27 ta’ April 2011
   li tikkonċerna n-noninklużjoni tal-propisoklor fl-Anness I tad-Direttiva tal-Kunsill 91/414/KEE u li temenda d-Deċiżjoni tal-Kummissjoni 2008/941/KE
   (notifikata bid-dokument numru C(2011) 2726)
   (Test b’relevanza għaż-ŻEE)
   (2011/262/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (1), u b'mod partikolari l-Artikolu 6(1) tagħha,
   Billi:
   
               (1)
            
            
               Ir-Regolamenti tal-Kummissjoni (KE) Nru 1112/2002 (2) u (KE) Nru 2229/2004 (3) jistipulaw ir-regoli dettaljati għall-implimentazzjoni tar-raba’ stadju tal-programm ta’ ħidma msemmi fl-Artikolu 8(2) tad-Direttiva 91/414/KEE u jistabbilixxu lista ta’ sustanzi attivi li għandhom jiġu evalwati, bl-għan li jiġu possibbilment inklużi fl-Anness I tad-Direttiva 91/414/KEE. Din il-lista inkludiet il-propisoklor.
            
         
               (2)
            
            
               F’konformità mal-Artikolu 24e tar-Regolament (KE) Nru 2229/2004 n-notifikatur irtira s-sostenn tiegħu għall-inklużjoni ta’ dik is-sustanza attiva fl-Anness I tad-Direttiva 91/414/KEE fi żmien xahrejn mill-wasla tal-abbozz tar-rapport ta’ valutazzjoni. B'konsegwenza ta’ dan, id-Deċiżjoni tal-Kummissjoni 2008/941/KE tat-8 ta’ Diċembru 2008 dwar in-noninklużjoni ta’ ċerti sustanzi attivi fl-Anness I tad-Direttiva tal-Kunsill 91/414/KEE u l-irtirar ta’ awtorizzazzjonijiet għal prodotti għall-ħarsien tal-pjanti li fihom dawn is-sustanzi (4) kienet addottata għan-noninklużjoni tal-propisoklor.
            
         
               (3)
            
            
               Skont l-Artikolu 6(2) tad-Direttiva 91/414/KEE n-notifikatur oriġinali (minn hawn ’il quddiem “l-applikant”) ressaq applikazzjoni ġdida li titlob l-applikazzjoni tal-proċedura aċċellerata, kif stipulata fl-Artikoli 14 sa 19 tar-Regolament tal-Kummissjoni (KE) Nru 33/2008 tas-17 ta’ Jannar 2008 li jistipula regoli dettaljati għall-applikazzjoni tad-Direttiva tal-Kunsill 91/414/KEE fir-rigward ta’ proċedura regolari u aċċellerata għall-valutazzjoni ta’ sustanzi attivi li kienu jagħmlu parti mill-programm ta’ ħidma msemmi fl-Artikolu 8(2) ta’ dik id-Direttiva iżda li ma ġewx inklużi fl-Anness I tagħha (5).
            
         
               (4)
            
            
               L-applikazzjoni tressqet lill-Ungerija, li kienet inħatret bħala l-Istat Membru relatur permezz tar-Regolament (KE) Nru 2229/2004. Il-perjodu ta’ żmien għall-proċedura aċċellerata ġie rrispettat. L-ispeċifikazzjoni tas-sustanza attiva u l-użi sostnuti huma l-istess kif kien is-suġġett tad-Deċiżjoni 2008/941/KE. Dik l-applikazzjoni tikkonforma wkoll mal-bqija tar-rekwiżiti sostantivi u proċedurali tal-Artikolu 15 tar-Regolament (KE) Nru 33/2008.
            
         
               (5)
            
            
               L-Ungerija evalwat id-dejta addizzjonali mressqa mill-applikant u ħejjiet rapport addizzjonali. Hija bagħtet dak ir-rapport lill-Awtorità Ewropea dwar is-Sigurtà fl-Ikel (minn hawn ’il quddiem “l-Awtorità”) u lill-Kummissjoni fit-30 ta’ Novembru 2009. L-Awtorità kkomunikat ir-rapport addizzjonali għall-kummenti lill-Istati Membri l-oħra u lill-applikant u bagħtet il-kummenti li kienu waslulha lill-Kummissjoni. F'konformità mal-Artikolu 20(1) tar-Regolament (KE) Nru 33/2008 u fuq talba tal-Kummissjoni, l-Awtorità ppreżentat il-konklużjoni tagħha dwar il-propisoklor lill-Kummissjoni fid-9 ta’ Settembru 2010 (6) bbażata fuq dejta sottomessa f'konformità mar-Regolament (KE) Nru 33/2008. L-abbozz tar-rapport ta’ valutazzjoni, ir-rapport addizzjonali u l-konklużjoni tal-Awtorità ġew riveduti mill-Istati Membri u mill-Kummissjoni fil-Kumitat Permanenti dwar il-Katina Alimentari u s-Saħħa tal-Annimali, u ġew iffinalizzati fl-24 ta’ Marzu 2011 fil-format tar-rapport ta’ reviżjoni tal-Kummissjoni għall-proposoklor.
            
         
               (6)
            
            
               Matul il-valutazzjoni ta’ din is-sustanza attiva, ġie identifikat xi tħassib. B'mod partikolari, ma kienx possibbli li titwettaq valutazzjoni affidabbli tar-riskju għall-konsumatur u li tiġi konkluża definizzjoni għall-propisoklor u l-metabolitu tiegħu minħabba nuqqas ta’ dejta dwar ir-rilevanza tossikoloġika ta’ bosta metaboliti (M2 (7) M7 (8), M12 (9), M14 (10), M17 (11), M20 (12), M22 (13) u M35 (14). Barra minn hekk, effetti li jagħmlu l-ħsara fuq l-ilma ta’ taħt l-art ma jistgħux jiġu esklużi minn bosta metaboliti (M1 (15), M2, M5 (16), M7 u M9 (17) ta’ rilevanza tossikoloġika u ekotossikoloġika mhux magħrufa li l-livelli tagħha jeċċedu l-konċentrazzjoni massima permessibbli ta’ 0,1 μg/l kif stabbilit mid-Direttiva tal-Kunsill 98/83/KE tat-3 ta’ Novembru 1998 dwar il-kwalità tal-ilma maħsub għall-konsum mill-bniedem (18) f'bosta mudelli ta’ xenarji għal-lissija tal-ilma ta’ taħt l-art. Fl-aħħar, id-dejta disponibbli ma kinitx biżżejjed biex tikkonkludi fuq l-espożizzjoni tal-ħamrija, is-sediment u l-ilma ta’ taħt l-art għall-metabolit ewlieni tal-ħamrija M9 u biex tiffinalizza l-valutazzjoni tar-riskju għal organiżmi akwatiċi.
            
         
               (7)
            
            
               Il-Kummissjoni stiednet lill-applikant biex iressaq il-kummenti tiegħu dwar ir-riżultati tar-reviżjoni ffukata minn pari. Barra minn hekk, skont l-Artikolu 21(1) tar-Regolament (KE) Nru 33/2008, il-Kummissjoni stiednet lill-applikant biex iressaq kummenti dwar l-abbozz tar-rapport ta’ reviżjoni. L-applikant ressaq il-kummenti tiegħu, li ġew eżaminati bir-reqqa.
            
         
               (8)
            
            
               Madankollu, minkejja l-argumenti mressqa mill-applikant, it-tħassib identifikat ma setax jitneħħa, u l-valutazzjonijiet li saru fuq il-bażi tal-informazzjoni mressqa f'konformità mar-Regolament (KE) Nru 33/2008 u vvalutata matul il-laqgħat tal-esperti tal-Awtorità ma wrewx li wieħed jista' jistenna li, skont il-kundizzjonijiet tal-użu proposti, il-prodotti għall-protezzjoni tal-pjanti li fihom il-propisoklor jissodisfaw b'mod ġenerali r-rekwiżiti stabbiliti fl-Artikolu 5(1)(a) u (b) tad-Direttiva 91/414/KEE.
            
         
               (9)
            
            
               Għalhekk, il-propisoklor ma għandux jiġi inkluż fl-Anness I tad-Direttiva 91/414/KEE.
            
         
               (10)
            
            
               Din id-Deċiżjoni hija bla preġudizzju għat-tressiq ta’ applikazzjoni ulterjuri għall-propisoklor skont l-Artikolu 6(2) tad-Direttiva 91/414/KEE tal-Kapitolu II tar-Regolament (KE) Nru 33/2008.
            
         
               (11)
            
            
               Fl-interess taċ-ċarezza, l-entrata għall-propisoklor fl-Anness tad-Deċiżjoni 2008/941/KE għandha titħassar.
            
         
               (12)
            
            
               Huwa għalhekk xieraq li d-Deċiżjoni 2008/941/KE tiġi emendata skont dan.
            
         
               (13)
            
            
               Il-miżuri stipulati f'din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DIN ID-DEĊIŻJONI:
   Artikolu 1
   Il-propisoklor ma għandux jiġi inkluż bħala sustanza attiva fl-Anness I tad-Direttiva 91/414/KEE.
   Artikolu 2
   L-Istati Membri għandhom jiżguraw li:
   
               (a)
            
            
               l-awtorizzazzjonijiet għal prodotti għall-protezzjoni tal-pjanti li fihom il-propisoklor jiġu rtirati sas-27 ta’ Ottubru 2011;
            
         
               (b)
            
            
               l-ebda awtorizzazzjoni għal prodotti għall-protezzjoni tal-pjanti li fihom il-propisoklor ma tingħata jew tiġġedded mid-data tal-pubblikazzjoni ta’ din id-Deċiżjoni.
            
         Artikolu 3
   Kwalunkwe perjodu ta’ konċessjoni mogħti mill-Istati Membri f'konformità mad-dispożizzjonijiet tal-Artikolu 4(6) tad-Direttiva 91/414/KEE, għandu jkun qasir kemm jista' jkun u għandu jiskadi l-aktar tard fis-27 ta’ Ottubru 2012.
   Artikolu 4
   Fl-Anness tad-Deċiżjoni 2008/941/KE, l-entrata għall-“propisoklor” hija mħassra.
   Artikolu 5
   Din id-Deċiżjoni hija indirizzata lill-Istati Membri.
   
      Magħmul fi Brussell, is-27 ta’ April 2011.
      
         
            Għall-Kummissjoni
         
         John DALLI
         
            Membru tal-Kummissjoni
         
      
   
   
      (1)  ĠU L 230, 19.8.1991, p. 1.
   
      (2)  ĠU L 168, 27.6.2002, p. 14.
   
      (3)  ĠU L 379, 24.12.2004, p. 13.
   
      (4)  ĠU L 335, 13.12.2008, p. 91.
   
      (5)  ĠU L 15, 18.1.2008, p. 5.
   
      (6)  “Awtorità Ewropea dwar is-Sigurtà fl-Ikel; Konklużjoni dwar ir-reviżjoni minn pari tal-valutazzjoni tar-riskju tal-pestiċidi għas-sustanza attiva propisoklor”EFSA Journal 2010; 8(9):1769. [60pp].doi:10.2903/j.efsa.2010.1769. Disponibbli onlajn:www.efsa.europa.eu
   
      (7)  2-[(2-etil-6-metilfenil) (isopropossimetil)ammino]-2-aċidu sulfoniku ossoetan.
   
      (8)  ({2-[(2-etil-6-metilfenil) (isopropossimetil)ammino]-2-ossoetil}sulfinil) aċidu aċetiku.
   
      (9)  kompost mhux identifikat fil-qamħirrum tal-foraġġ u ż-żerriegħa tal-ġirasol.
   
      (10)  3-({2-[(2-etil-6-metilfenil) ammino]-2-ossoetil}sulfinil)-2aċidu idrossipropanojku.
   
      (11)  N-(2-etil-6-metilfenil)-2-(eżopiranosilossi)-N-(propan-2-ilossi)metil]aċetammid.
   
      (12)  metil3-[(2-{(2-etil-6-metilfenil)[(propan-2-ilossi)metil]ammino}-2-ossoetilitiku)sulfinil]-2-idrossipropanoat.
   
      (13)  kompost mhux identifikat fil-qamħirrum tal-foraġġ, il-pitravi taz-zokkor u ż-żerriegħa tal-ġirasol.
   
      (14)  kompost mhux identifikat fiż-żerriegħa tal-ġirasol.
   
      (15)  2-[(2-etil-6-metilfenil) ammino]-2-aċidu sulfoniku ossoetan.
   
      (16)  N-(2-etil-6-metilfenil)-2-idrossi-N-(isopropossimetil)aċetammid.
   
      (17)  dimer ta’ N-(2-etil-6-metil fenil)-N-(isopropossimetil)-2-(merkapto) aċetammid.
   
      (18)  ĠU L 330, 5.12.1998, p. 32.